RUTINER FOR BEHANDLING AV PERSONOPPLYSNINGER I FORSKNINGS- OG STUDENTPROSJEKTER VED UNIVERSITETET I TROMSØ

Fastsatt av universitetsdirektøren 11.02.05. Sist endret 01.04.05

1. Virkeområdet

Disse rutinene gjelder for alle forsknings- og studentprosjekter ved Universitetet i Tromsø som innbefatter behandling av personopplysninger helt eller delvis med elektroniske hjelpemidler.

Med personopplysninger menes opplysninger og vurderinger som kan knyttes til en person, som direkte eller indirekte kan identifiseres for eksempel ved hjelp av kodenøkkel, navn, identifikasjonsnummer, eller et annet kjennetegn som er spesielt for personens fysiske, fysiologiske, psykiske, økonomiske, kulturelle eller sosiale identitet.  

2. Daglig ansvar

Prosjektleder for det enkelte forskningsprosjekt har det daglige ansvaret for at pliktene som personopplysningsloven tillegger behandlingsansvarlig, Universitetet i Tromsø, er oppfylt for behandlingen som skjer av personopplysninger i forskningsprosjektet. For studentprosjekter er det den oppnevnte faglige veileder som har dette daglige ansvaret. 

3. Melding til Norsk samfunnsvitenskapelig datatjeneste

Norsk samfunnsvitenskapelig datatjeneste, NSD, er oppnevnt som personvernombud for forsknings- og studentprosjekter som gjennomføres helt eller delvis ved Universitetet i Tromsø. 

Ordningen med personvernombud innebærer at meldeplikten til Datatilsynet erstattes av en meldeplikt til personvernombudet hos Norsk samfunnsvitenskapelig datatjeneste. 

Den daglig ansvarlige skal straks, og senest 30 dager før behandlingen av personopplysningene tar til, melde prosjektet til Norsk samfunnsvitenskapelig datatjeneste.

Meldeskjema og veiledning til det finnes på Norsk samfunnsvitenskapelig datatjenestes internettsider: http://www.nsd.uib.no/personvern/

Kopi av meldingen til Norsk samfunnsvitenskapelig datatjeneste skal straks sendes administrativ leder av fakultetet/høgskolen, som har ansvaret for gjennomføringen av risikovurdering, jf. punkt 10. Den daglig ansvarlige må samtidig angi det elektroniske systemet som er tenkt benyttet ved behandlingen og gi informasjon om eventuelle spesielle sikkerhetsrutiner som skal gjelde for prosjektet. 

4. Informasjon ved innsamling av personopplysninger

Den daglig ansvarlige skal når det samles inn personopplysninger direkte fra respondenten, av eget tiltak først informere respondenten om

· at Universitetet i Tromsø er behandlingsansvarlig, 

· formålet med behandlingen av personopplysningene,

· om opplysningene vil bli utlevert, og hvem som eventuelt er mottaker,

· at det er frivillig å gi fra seg opplysningene, og 

· om at respondenten har rett til innsyn og til å kreve retting.

Når det samles inn personopplysninger fra andre enn respondenten selv, skal den daglig ansvarlige av eget tiltak informere respondenten om hvilke opplysninger som samles inn og gi informasjon som nevnt ovenfor så snart opplysningene er innhentet. 

Forsknings- og studentprosjekter som faller inn under mandatet til de regionale komiteer for medisinsk forskningsetikk, skal i tillegg forholde seg til deres retningslinjer for utforming av informasjonsskriv.  

5. Innhenting av samtykke

Ved behandling av personopplysninger i forsknings- eller studentprosjekter hvor samtykke fra den registrerte er nødvendig, jf. personopplysningsloven §§ 8 og 9, skal den daglig ansvarlige innhente en frivillig, uttrykkelig og informert erklæring fra respondenten om at hun eller han godtar behandling av opplysninger om seg selv. Norsk samfunnsvitenskapelig datatjeneste har utarbeidet en veiledning for utforming av samtykkeerklæring.

Forsknings- og studentprosjekter som faller inn under mandatet til de regionale komiteer for medisinsk forskningsetikk, skal i tillegg forholde seg til deres retningslinjer for utforming av samtykkeerklæring.  

6. Behandling av innsynsforespørsler

Alle forespørsler om hva slags behandling av personopplysninger universitetet foretar i forsknings- og studentprosjekter, skal henvises til universitetsdirektøren. Følgende informasjon kan gis:

· hvem som har det daglige ansvar for å oppfylle pliktene som er tillagt behandlingsansvarlig for det enkelte prosjekt,

· formålet med den enkelte behandlingen, 

· beskrivelse av hvilke typer personopplysninger som behandles i det enkelte prosjekt,

· om personopplysningene i det enkelte prosjekt vil bli utlevert, og eventuelt hvem som er mottaker.

Dersom den som ber om innsyn er respondent, skal universitetsdirektøren eller den daglig ansvarlige for prosjektet opplyse om 

· hvilke opplysninger om respondenten som behandles, og

· sikkerhetstiltakene ved behandlingen så langt innsyn ikke svekker sikkerheten.

Henvendelser om innsyn skal besvares uten ugrunnet opphold og senest innen 30 dager fra den dagen henvendelsen kom inn. 

7. Utlevering av personopplysninger 

Personopplysninger i forsknings- eller studentprosjektene må ikke utleveres til utenforstående. Ulevering kan likevel skje

1. som informert om ved innhenting av personopplysningene,

2. med samtykke fra respondenten,

3. med hjemmel i lov, eller forskrift gitt med hjemmel i lov.

8. Retting av mangelfulle personopplysninger

Personer som behandler personopplysninger i forsknings- eller studentprosjekter som blir kjent med at det er registrert personopplysninger i prosjektet som er uriktige, ufullstendige eller som det ikke er adgang til å behandle, skal av eget tiltak eller etter krav fra respondenten rette de mangelfulle opplysningene. 

Henvendelser fra respondenten om retting skal besvares uten ugrunnet opphold og senest innen 30 dager fra den dagen henvendelsen kom inn. 

9. Lagring og sletting av personopplysninger

Det skal ikke lagres personopplysninger i forsknings- eller studentprosjekter lenger enn det som er nødvendig for å gjennomføre formålet med behandlingen. Den daglig ansvarlige skal sørge for at opplysningene blir slettet. 

Personopplysninger kan lagres ved universitetet ut over dette for vitenskapelige formål, dersom samfunnets interesse i at opplysningene lagres klart overstiger de ulempene den kan medføre for den enkelte respondent. Slik beslutning skal treffes av universitetsdirektøren etter forslag fra den daglig ansvarlige for behandlingen. Dersom slik lagring besluttes, skal universitetsdirektøren sørge for at opplysningene ikke oppbevares på en måte som gjør det mulig å identifisere respondenten lenger enn nødvendig.   

Personopplysninger kan etter søknad fra den daglig ansvarlige lagres hos 

Norsk samfunnsvitenskapelig datatjeneste. Personopplysninger ved alle prosjekter som er støttet av Norges forskningsråd, skal lagres hos Norsk samfunnsvitenskapelig datatjeneste. 

Den daglig ansvarlige skal informere universitetsdirektøren skriftlig når personopplysningene er slettet eller overført til Norsk samfunnsvitenskapelig datatjeneste.

10. Risikovurdering

Universitetsdirektøren skal holde oversikt over alle forsknings- og studentprosjekter hvor det behandles personopplysninger. 

Fakultetet/høgskolen skal klarlegge sannsynlighet for, og konsekvens av sikkerhetsbrudd ved hjelp av risikovurdering for forsknings- og studentprosjekter som hører inn under avdelingen. Risikovurderingen skal gjennomføres så snart som mulig og senest 30 dager etter at administrativ leder av fakultetet/høgskolen har mottatt kopi av meldingen av prosjektet til 

Norsk samfunnsvitenskapelig datatjeneste, jf. punkt 3. 

Risikovurderingen skal foretas av en gruppe nedsatt av administrativ leder av fakultetet/høgskolen. Universitetsdirektøren ved Forsknings- og studieavdelinga og IT-avdelinga skal være representert. Datatilsynets veiledning om risikovurderingen, som er vedlagt, skal benyttes i arbeidet. Universitetet har fastsatt kriterier for akseptabel risiko forbundet med behandlingen av personopplysninger i dokumentet ”Informasjonssikkerhet ved Universitetet i Tromsø” punkt 1.1 Sikkerhetsmål. Disse kriteriene skal benyttes som et grunnlag for risikovurderingen.    

Resultatet av risikovurderingen skal dokumenteres og kopi sendes universitetsdirektøren og den daglig ansvarlige for prosjektet.   

11. Sikkerhetskrav

Ved elektronisk behandling av personopplysninger i forsknings- og studentprosjekter, som Universitetet i Tromsø er behandlingsansvarlig for, skal så langt det er mulig universitetets edb-anlegg eller universitets bærbare maskiner benyttes. Private maskiner skal bare unntaksvis kunne benyttes og må godkjennes av avdelingen. 

Maskinen skal bare benyttes av de som er knyttet til prosjektet. Andre, som for eksempel familiemedlemmer, skal ikke ha tilgang til eller bruke maskinen.   

Direkte personidentifiserbare opplysninger skal ikke lagres elektronisk. Personopplysningene skal avidentifiseres. Direkte personidentifiserbare opplysninger kan unntaksvis lagres elektronisk på universitetets filserver når dette er klart nødvendig ut fra formålet med behandlingen. Direkte personidentifiserbare opplysninger bør ikke lagres sammen med det øvrige datamaterialet i prosjektet.  

Kodeliste, eller annet materiale som kan brukes til å identifisere personene, skal ikke lagres på samme maskin eller filserver. 

Maskinen som benyttes skal være satt opp med de tiltak som er mulig for å sikre maskinen, uansett operativsystem. Enhetens IT-konsulent er ansvarlig for dette.  

Når universitets edb-anlegg benyttes skal personopplysningene lagres på filservere, det tas backup av. Veiledning kan fås av enhetens IT-konsulent. Personopplysningene skal ikke lagres på lokal maskin. 

Administrativ leder av fakultetet/høgskolen vil etter risikovurderingen kunne stille ytterligere sikkerhetskrav til det enkelte prosjekt.    

12. Internkontrollrutiner

Forsknings- og studieavdelinga skal ha ansvaret for revisjon av universitets internkontrollsystem for behandling av personopplysninger i forsknings- og studentprosjekter ved Universitetet i Tromsø, herunder kontrollere ledelsens valg av rutiner og etterlevelsen av rutinene. Norsk samfunnsvitenskaplig datatjenestes system og register over forsknings- og studentprosjekter skal brukes som et grunnlag i dette arbeidet. 

En utpekt tilsatt ved Forsknings- og studieavdelinga med egen særskilt fullmakt, skal være oppnevnt som kontaktperson overfor Norsk samfunnsvitenskapelig datatjeneste og ha ansvaret for å gi informasjon til universitetets forskere og studenter om personvernlovgivningen, melde- og konsesjonsplikt, ordningen med personvernombud, ordningen med arkivering av persondata etter prosjektslutt og universitetets rutiner for behandling av personopplysninger i forsknings- og studentprosjekter.

Den tilsatte skal årlig foreta kontroll av et utvalg av pågående forsknings- og studentprosjekter som er meldt til Norsk samfunnsvitenskapelig datatjeneste. Formålet med kontrollen er å se om behandlingen av personopplysningene skjer i henhold til universitetets retningslinjer, som opplyst om i melding til Norsk samfunnsvitenskapelige datatjeneste, i henhold til eventuelle konsesjonsvilkår og avdelingens eventuelle anbefalte spesielle sikkerhetsrutiner for prosjektet.  

Den tilsatte skal når prosjektet er avsluttet kontrollere om personopplysningene har blitt slettet eller overført til lagring, jf. punkt 9. 

Forsknings- og studieavdelinga skal årlig evaluere internkontrollsystemet. 

Vedlegg: 
1. Datatilsynets ”Risikovurdering av informasjonssystem”

2. Informasjonssikkerhet ved Universitetet i Tromsø  

